།འགྲོ་མགོན་དར་མ་སེང་གེའི་ཞལ་གདམས། བཅོམ་ལྡན་འདས་འཇམ་དཔལ་གཤིན་རྗེའི་གཤེད་དམར་པོའི་རྒྱུན་ཁྱེར་ཡི་དམ་ནར་མ་བཞུགས་སོ། །
བཅོམ་ལྡན་འདས་འཇམ་དཔལ་དམའ་པོ་ལ་ཕྱག་འཚལ་ལོ། །འདི་ཉིད་ཀྱི་དལ་དུ་དབང་རྫོགས་པར་ཐོབ་ཅིང་། དམ་ཚིག་དང་སྡོམ་པ་ལྡན་པའི་རྣལ་འབྱོར་པས། འཇམ་དཔལ་གཤིན་རྗེའི་གཤེད་ཀྱི་མཆོག་དང་ཐུན་མོང་གི་དངོས་གྲུབ་ཐོབ་པར་འདོད་པས། མངོན་པར་རྟོགས་པ་བསྒོམ་པའི་རིམ་པ་དང་། མཆོད་པའི་གོ་རིམ་ལ་གསུམ་སྟེ། སྔོན་འགྲོ། དངོས་གཞི། མཇུག་གི་རིམ་པའོ། །བྲིས་སྐུ་རབ་གནས་དང་ལྡན་པ་བཀྲམ། སྨན་རཀ་གཏོར་གསུམ་མཆོད་པ་རྣམས་པ་ལྔ་བཤམས། སྐྱབས་འགྲོ་སེམས་བསྐྱེད་བྱས་ཏེ། དང་པོ་སྔོན་འགྲོ་ལ་བདུན་ལས། དང་པོ་མཚམས་བཅད་པ་ནི། སྟོང་པའི་ངང་ལས་རང་ཉིད་གཤིན་རྗེའི་གཤེད་དམར་པོ་ཞལ་གཅིག་ཕྱག་གཉིས་པ། གཡས་བེ་ཅོན་དང་། གཡོན་སྡིགས་མཛུབ་ལས་མེ་འབར་བ། དུར་ཁྲོད་ཀྱི་རྒྱན་གྱིས་བརྒྱན་པ། བ་སྤུའི་བུ་ག་ཐམས་ཅད་སྤྲུལ་པའི་ཁྲོ་ཆུང་གིས་གཏམས་པར་གྱུར། ཧཱུྃ། གསང་སྔགས་དོན་ལ་མི་མོས་ཤིང་། །ཐེག་པའི་དོན་ལ་མི་དད་པ། །འདི་ན་འདུག་པའི་གནས་མེད་དེ། །སོ་སོ་རང་རང་གནས་སུ་དེངས། །ཨཱོྃ་ཧྲཱིཿཥྚི་ཝིཥྚི་ཏཱ་ན་ན་ཝ་ར་ཙཀྲ་ཨ་པ་ན་ཡ་ཧཱུྃ་ཧཱུྃ་ཕཊ། ཨཱོཾ་བྷྲཱུྃ་ཧཱུྃ་བྷྲཱུྃ་ཏྲཱྃ་བྷྲཱུྃ་ཧྲཱིཿབྷྲཱུྃ་ཧཱ་བྷྲཱུྃ། ཞེས་བརྗོད་པས། བ་སྤུ་དང་ཤངས་ཀྱི་རླུང་སྒྲོམ་ནས་ཁྲོ་ཆུང་མཚོན་ཆ་ཐོགས་པ་བསམ་གྱིས་མི་ཁྱབ་པ་དང་། རྡོ་རྗེ། བེ་ཅོན། འཁོར་ལོ། དབྱུག་ཏོ། རལ་གྲི། ཕུར་པ། རྡོ་རྗེ་རྒྱ་གྲམ་རྣམས་འཕྲོས་པས། བགེགས་ཐམས་ཅད་ཚར་བཅད། ཚུར་འདུས་པས་ར་གུར་དུ་གྱུར་ནས། བསྐལ་པའི་རླུང་གིས་ཀྱང་མི་ཐར་བར་བསམ། གཉིས་པ་བཤགས་པ་ནི། བཛྲ་ས་མ་ཡ་ཛཿ ཧཱུྃ། འཇམ་དཔལ་འཁོར་བཅས་གསན་ཅིང་དགོངས་སུ་གསོལ། །བདག་ཅག་མ་རིག་ལུས་དང་ངག་སེམས་ཀྱིས། །བག་མེད་ཚུལ་གྱིས་དམ་ལས་འགལ་གྱུར་ཏེ། །འཇམ་དཔལ་ལྷ་ཚོགས་ཐུགས་དང་ཅི་འགལ་བ། །ཐུགས་རྗེ་ཆེ་མངའ་ཁྱེད་ལ་བཟོད་པར་གསོལ། །ཡི་གེ་བརྒྱ་པ་བརྗོད། གསུམ་པ་བརྡའ་སྒོ་དབྱེ་བ་ནི། ཧཱུྃ། དབང་དྲག་འབར་བའི་ཕོ་བྲང་དཀྱིལ་འཁོར་ཆེན་པོ་རུ། །འཇུག་པར་འཚལ་བས་ཕྱོགས་བཞིའི་སྒོ་བཞི་པོ། །མེ་ལོང་མཉམ་ཉིད་སོར་རྟོག་བྱ་གྲུབ་བཞིའི། །བྱམས་པའི་ཞལ་བཟང་བསྟན་ཕྱིར་སྒོ་ཕྱེས་ཤིག །བྷྲཱུྃ་མཎྜ་ལ་པྲ་བེ་ཤ་ཡ་ཕཊ། བཞི་པ་བརྡ་ཕྱག་འཚལ་བ་ནི། ཧཱུྃ། དབང་དྲག་འབར་བའི་ཕོ་བྲང་གཞལ་ཡས་ན། །འཇམ་དབྱངས་ཁྲོ་བོ་འཇམ་དཔལ་གཤིན་རྗེའི་ལྷ། །ཐུགས་ཀྱི་སྲས་མཆོག་གཤིན་རྗེ་མ་རུ་རྩེ། །འཁོར་དང་བཅས་ལ་སྒོ་གསུམ་དང་བས་འདུད། །བརྡ་ཡི་མཆོད་འབུལ་གར་འདི་བཞེས་སུ་གསོལ། །ཡ་མ་ཨ་ཏི་པཱུ་ཧོཿ པྲ་ཏཱི་ཙྪ་ཧོཿ ལྔ་པ་དམ་བཅའ་བ་ནི། ཧཱུྃ། བསྐལ་པ་དཔག་ཏུ་མེད་པའི་སྔོན་རོལ་ནས། །ལྷ་མཆོག་གཤིན་རྗེའི་གཤེད་དང་སྨོན་ལམ་མཐུན་བསྡེབས་པས། །དུས་འདིར་ཞལ་མཐོང་ཡི་དམ་ལྷར་གསོལ་གྱིས། །ལྷ་མཆོག་ཁྱེད་ཀྱིས་བདག་ལ་བྱིན་གྱིས་རློབས། །བདག་ཀྱང་ཏིང་འཛིན་རྩེ་གཅིག་མི་གཏོང་གིས། །ཁྱེད་ཀྱི་ཐུགས་རྗེས་བདག་ཡོངས་མ་གཏོང་ཅིག །ས་མ་ཡ་ཧཱུྃ། དྲུག་པ་བྱིན་དབབ་ཅིང་མཆོད་པ་བརླབ་པ་ནི། ཧཱུྃ། གྲུ་གསུམ་དམར་ནག་རོལ་པའི་དཀྱིལ་འཁོར་འདིར། །འཇམ་དཔལ་གཤིན་རྗེ་དམར་པོ་རལ་པ་ཅན། །འཇིག་རྟེན་ཁམས་རྣམས་ཀུན་ལ་མངའ་མཛད་པ། །སྒྲུབ་པའི་དཀྱིལ་འཁོར་འདི་ལ་བྱིན་ཕོབ་ཅིག །སྔོན་ཚེ་གོང་ནས་བསྙེན་ཅིང་སྒྲུབ་པའི་ལྷ། །བཅོམ་ལྡན་དཔལ་ཆེན་འཇམ་དཔལ་གཤིན་རྗེའི་གཤེད། །ཁྱོད་ཀྱིས་བདག་ལ་བྱིན་ཆེན་དབབ་ཏུ་གསོལ། །ཁྱེད་ཀྱིས་བདག་ལ་དབང་ཆེན་བསྐུར་དུ་གསོལ། །ས་མ་ཡ་ཧོཿ ས་མ་ཡ་སྟྭཾ། ས་མ་ཡ་ཕེཾ། ༈ ཨཱོྃ་བཛྲ་ཨརྑྷཾ། དྷཱུ་པེ། པུཥྤེ། ཨཱ་ལོ་ཀེ། གནྡྷེ། ནཻ་ཝིདྱཱུ། ཤཔྡ་ཨཱཿཧཱུྃ། མཆོད་པའི་ལྷ་མོ་དཔག་ཏུ་མེད་པར་གྱུར། ཨཱོཾ་ཨཱ་ཧཱུྃ་སརྦ་པཉྩ་ཨ་མྲྀ་ཏ་ཧཱུྃ་ཧྲཱིཿཋཱཿ ཀ་པཱ་ལ་ཡེ་ཤེས་ཀྱི་བདུད་རྩིས་ཁེངས་པར་གྱུར། ཨཱོཾ་མ་ཧཱ་བ་ལིཾ་ཏ་ཏེ་ཛོ་བ་ལིཾ་ཏ་བ་ལ་བ་ཏེ་གུ་ཧྱ་ས་མ་ཡེ་ཧཱུྃ་སྭཱ་ཧཱ། མཆོད་གཏོར་འདོད་ཡོན་གྱི་ལྷ་མོ་དང་། བདུད་རྩིའི་རང་བཞིན་དུ་གྱུར། ཨཱོྃ་རཀྟ་ཛྭ་ལ་ས་མུ་ཏྲ་མཎྜ་ལ་ཧཱུྃ། རཀྟ་ཁྲག་གི་རྒྱ་མཚོ་ཆེན་པོར་གྱུར། མཱཾ་ས་རཀྟ་ཀེཾ་ནི་རི་ཏི། ལས་གཏོར་ཤ་ཁྲག་རུས་པའི་ཕུང་པོར་གྱུར། དེ་ནས་བདུན་པ་ཡན་ལག་དགུ་པ་ནི། མདུན་གྱི་ནམ་མཁར་བླ་མ་བརྒྱུད་པ་ཡི་དམ་ལྷ་ཚོགས་བཞུགས་པར་གྱུར། བཛྲ་ས་མ་ཡ་ཛཿ འཇམ་དཔལ་རྡོ་རྗེ་ལ་སོགས་པའི། །རྒྱལ་བ་སྲས་དང་བཅས་པ་ལ། །ལུས་ངག་ཡིད་གསུམ་གུས་ལྡན་པས། །ཀུན་ནས་དང་བས་ཕྱག་འཚལ་ལོ། །སངས་རྒྱས་ཞིང་དུ་གང་བསྔགས་པའི། །འཇིག་རྟེན་དག་ན་མཆོག་གྱུར་པ། །རིན་ཆེན་མེ་ཏོག་བདུག་སྤོས་སོགས། །ཀུན་ནས་སྤྲུལ་ཏེ་མཆོད་པར་བགྱི། །བདག་གིས་སྔོན་ནས་བསགས་པའི་སྡིག །ཀུན་ནས་བསགས་པར་གྱུར་པ་རྣམས། །རང་བཞིན་མེད་ཀྱང་ཡོད་ཚུལ་གྱིས། །མགོན་པོ་ཀུན་གྱི་སྤྱན་སྔར་བཤགས། །མགོན་པོ་ཀུན་གྱི་བསོད་ནམས་དང་། །དམན་པའི་དགེ་བ་ཐམས་ཅད་ལ། །དེ་བཞིན་མཐུན་པའི་ལྷག་སེམས་ཀྱིས། །དང་བས་རྗེས་སུ་ཡི་རང་ངོ་། །བདེ་གཤེགས་བྱང་ཆུབ་མཆོག་བརྙེས་ནས། །འགྲོ་བ་ཐུགས་རྗེས་འདུལ་སླད་དུ། །ཆོས་ཀྱི་འཁོར་ལོ་བསྐོར་བ་ལ། །ཚངས་པ་བཞིན་དུ་གསོལ་བ་འདེབས། །མྱ་ངན་འདའ་བཞེད་དེ་དག་ལ། །འགྲོ་ཀུན་ཡུན་དུ་བདེ་བའི་ཕྱིར། །ཇི་སྲིད་འཁོར་བ་དེ་སྲིད་དུ། །མྱ་ངན་མི་འདའ་བཞུགས་སུ་གསོལ། །ཇི་སྲིད་འཁོར་བ་མ་སྟོངས་པར། །བདག་གི་དགེ་བ་དེ་བཞིན་དུ། །ཀུན་ནས་ཟད་པར་མ་གྱུར་བས། །སེམས་ཅན་ཡོངས་སུ་སྨིན་པར་ཤོག །བདག་ཀྱང་དུས་འདི་ཕན་ཆད་ནས། །བྱང་ཆུབ་སྙིང་པོར་མཆིས་ཀྱི་བར། །མགོན་པོའི་འབངས་སུ་འབུལ་ལགས་ཀྱིས། །ཐུགས་རྗེས་ཡོངས་སུ་བཟུང་བར་མཛོད། །དུས་འདི་ནས་ནི་བཟུངས་ནས་ནི། །མགོན་པོ་ཁྱོད་ཀྱི་བཀའ་བཞིན་དུ། །སེམས་ཅན་ཀུན་དོན་བསྒྲུབ་ལགས་ཀྱིས། །བྱིན་གྱིས་རླབས་པར་མཛད་དུ་གསོལ། །ཞེས་གསོལ་བས། མདུན་གྱི་ནམ་མཁའ་ལ་བཞུགས་པའི་བླ་མ་ཡི་དམ་རྣམས་ཀྱི་གནས་གསུམ་ནས་འོད་ཟེར་དཀར་དམར་མཐིང་གསུམ་དཔག་ཏུ་མེད་པ་འཕྲོས། རང་གི་གནས་གསུམ་དུ་ཐིམ། དབང་རྫོགས་པར་ཐོབ། དེ་ནས་ལྷ་རྣམས་འོད་དུ་ཞུ་ནས་རང་ལ་ཐིམ་པས། རང་ལུས་འོད་དུ་ཞུ། དེའི་འོད་ཟེར་གྱིས་ཕྱི་ནང་སྣོད་བཅུད་ཐམས་ཅད་འོད་དུ་ཞུ། འོད་དེ་སླར་འདུས་ཐིག་ལེ་དམར་པོ་གྱུར་པའི་ངང་དུ་སེམས་མཉམ་པར་བཞག་གོ། །གཞུང་དངོས་ལ་བཞི་ལས། དང་པོ་བསྐྱེད་རིམ་བསྒོམ་པ་ནི། རང་རིག་སྣང་སྟོང་དབྱེར་མེད་ཀྱི་རང་བཞིན་ཡི་གེ་ཧཱུྃ་དམར་པོ་གསལ་བ་ལས། ཨེ་ཡྃ་རྃ་བྃ་ཀེཾ་རྃ་རྣམས་རིམ་པར་ཆད་འཕྲོས་འདུས་འོད་དུ་ཞུ་བ་ལས། ཨེ་ལས་ནམ་མཁའ་མཐིང་ནག་གྲུ་གསུམ། ཡྃ་ལས་རླུང་རྡོ་རྗེ་རྒྱ་གྲམ་ལྗང་གུ། རྃ་ལས་རཀྟའི་རྒྱ་མཚོ་ཟླུམ་པོ། བྃ་ལས་ཞིང་ཆེན་གྱི་ས་གཞི་སྨུག་པོ། ཀེཾ་ལས་རུས་པའི་རི་རབ། རྃ་ལས་མེ་དཔུང་དམར་པོ་གྲུ་གསུམ་གྱི་སྟེང་དུ། བྷྲཱུྃ་སྨུག་ནག་ལས་འོད་ཟེར་འཕྲོ་འདུས་ཞུ་བ་ལས། གཞལ་ཡས་ཁང་ཐོད་པ་སྐམ་རློན་ལས་གྲུབ་པ། དབྱིབས་གྲུབ་བཞི་དབུས་སུ་གྲུ་གསུམ་དམར་པོ་ཟླུ་གམ་ཀྱིས་བསྐོར་བ། ཐོད་པ་སྐམ་པོའི་མུ་ཁྱུད། འཁོར་ལོ་རྩིབས་བཞི་དམར་པོ། རྡོ་རྗེའི་ར་བ་མཐིང་ག །གྲུ་ཆད་ལྗང་ཁུ། ཁྲག་ཁྱམས་དམར་པོ། ཐོད་པ་ཚར་གསུམ་གྱི་རྩིག་པ། གནམ་ལྕགས་ཀྱི་གཟེར་གཏབ་ཅིང་རཀྟས་སྦྱར་བ། རུས་སྦལ་གྱི་ཀ་གདན། ཞིང་གི་ཀ་བ། ཆུ་སྲིན་གྱི་ཀ་གཞུ། ཚངས་པའི་གདུང་། ཀླུ་བརྒྱད་ཀྱི་ཕྱམ། གཟའ་བརྒྱད་ཀྱི་ཁ་བད། རྒྱུ་སྐར་གྱི་དྲལ་མ། ཕྱོགས་སྐྱོང་བའི་ལྤགས་པའི་ཐོག །ཉི་ཟླའི་མཐོང་ཁུང་། ཞིང་ལྤགས་ཀྱི་གདུགས། ཙིཏྟའི་ཏོག །སྦྲུལ་གྱི་དྲྭ་བ་དྲྭ་ཕྱེད། གྲ་བཞིར་ཞིང་གི་རྒྱལ་མཚན་བཞི་ཕྱར་བ། ཕྱི་རོལ་དུ་དུར་ཁྲོད་ཆེན་པོ་གནས་བརྒྱད། རྡོ་རྗེ་མེ་རི་དང་བཅས་པས་བསྐོར་བའི་གཞལ་ཡས་ཁང་གི་དབུས་སུ་བདུད་དང་སྲིན་པོ་ཐམས་ཅད་དང་གཤིན་རྗེ་ཕོ་མོ་བྱི་ཆིངས་སུ་བསྣོལ་བའི་སྟེང་དུ། མ་ཧེ་གླང་རྒོད་ཕོ་མོ་བརྫིས་པའི་ཁྲི་སྟེངས་སུ། པདྨ་ཉི་ཟླའི་གདན་ལ་རྒྱུའི་ཡི་གེ་ཧཱུྃ་དམར་པོ་བབས། དེ་ལས་འོད་ཟེར་འཕྲོས་འདུས་འོད་དུ་ཞུ་བ་ལས། ཨཱོྃ་ཤྲཱི་མཉྫུ་ཡ་མཱནྟ་ཀ་མ་རུ་རྩེ་བེ་ཏ་ལི་ཧཱུྃ་ཕཊ། ཅེས་པས། རང་ཉིད་སྐད་ཅིག་གིས་འཇམ་དཔལ་གཤིན་རྗེའི་གཤེད་ཞལ་གཅིག་ཕྱག་གཉིས་སྐུ་མདོག་པདྨ་རཱ་གའི་མདོག་ལྟར་དམར་བ། ཕྱག་གཡས་པ་ཐོད་དབྱུག་རྡོ་རྗེས་མཚན་པ་དང་། མེའི་འཁོར་ལོ་རྩིབས་བརྒྱད་པ་འོད་དང་བཅས་པ་འཕྱར་ཞིང་། གཡོན་རླུང་གི་འཁོར་ལོ་རྩིབས་བཞི་པ་བསྣམས་པ། སྤྱན་གཡས་པ་ལས་མེའི་ཚྭ་ཚྭ་འཕྲོ་བ། སྤྱན་གཡོན་པ་ལས་ལས་ཀྱི་ཚྭ་ཚྭ་འཕྲོ་བ། ཤངས་ནས་བསྐལ་བའི་རླུང་ནག་འཚུབ་ཅིང་། སྨྲིན་མ་དང་ཨག་ཚོམ་དམར་སེར་ལས་བསྐལ་པའི་མེ་སྟག་འཕྲོ་བ། ཞལ་བགྲད་ཅིང་མཆེ་བ་གཙིགས་པ། མཆེ་བ་གཡས་པ་ལས་རཀྟའི་ཆུ་རྒྱུན་འབབ་ཅིང་། མཆེ་བ་གཡོན་པ་ལས་ཡེ་ཤེས་ཀྱི་འོད་ཟེར་ལྕགས་ཀྱུ་ལྟ་བུས་དགྲ་བགེགས་ཀྱི་ཙིཏྟ་འདྲེན་པ། དབུ་སྐྲ་ཁམ་ནག་འཁྱིལ་བའི་སྐྲ་གསེབ་ནས། སྤྲུལ་པའི་ཁྲོ་ཆུང་མང་པོ་འཕྲོ་བ། རལ་པའི་རྩེ་ལ་བྷནྡྷ་ལྕང་ལོས་བརྒྱན་པ། སྐུ་སྟོད་ལ་ཞིང་ཆེན་གྱི་གཡང་གཞི་དང་། གླང་ཆེན་གྱི་སྐོ་རློན་གསོལ་ཞིང་། སྐུ་སྨད་ལ་སྟག་གི་ཤམ་ཐབས་གསོལ་བ། ཐོད་སྐམ་ལྔ་ཡིས་དབུ་རྒྱན་དང་། ཐོད་རློན་ལྔ་བཅུ་རྩ་བཞིའི་དོ་ཤལ། སྦྲུལ་རིགས་ལྔའི་སྙན་ཆ་དབུ་རྒྱན་མགུར་ཆུ་དོ་ཤལ་དཔུང་རྒྱན་སྐེ་རགས་རྣམས་བྱས་པ། ཁྲག་ཞག་ཐལ་བའི་མཚན་མ་ཅན། ཞབས་གཉིས་བརྐྱང་བསྐུམ་དུ་བརྗིད་པའི་ཚུལ་གྱིས་བཞུགས་ཤིང་ཞལ་ནས་ཧཱུྃ་དང་ཕཊ་ཀྱི་སྒྲ་སྒྲོག་པ། མེ་དཔུང་དམར་ནག་འབར་བའི་དབུས་ན་བཞུགས་པའོ། །ཏྲག་རཀྴ་མ་མ་ཨེ་ཀ་ཛཱ་ཏི་ཛ་ཛཿ དེའི་པང་ན་ཡུམ་ཨེ་ཀ་ཛཱ་ཏི་སྐུ་མདོག་དམར་སྨུག་ཞལ་གཅིག་ཕྱག་གཉིས་གཡས་ཁ་ཊྭྃ་བསྣམས་ནས་ཡབ་ལ་འཁྱུད་ཅིང་། གཡོན་ཐོད་ཁྲག་སྟོབ་པ། རེ་ལྡེའི་ཤམ་ཐབས་དང་དུར་ཁྲོད་ཀྱི་ཆས་བརྒྱད་ཀྱིས་བརྒྱན་ཅིང་། འཛུམ་པའི་མདངས་ཀྱིས་གཙོ་བོ་ལ་བལྟ་ཞིང་སྦྱོར་བས་དགྱེས་པར་བསྐྱེད་པའོ། །གཙོ་བོའི་སྤྱན་དང་ཤངས་ལྗགས་ཐུགས་ཀ་སྟེ་གནས་བཞི་ནས་ཛཿདམར་པོ་བཞི་འཁོར་ལོའི་རྩིབས་སྟེང་དུ་འཕྲོས་པས། ཤར་དུ་དྲི་ཟ་ཕོ་མོ་བསྣོལ་བའི་སྟེང་དུ། པྲ་མ་རཱ་ཛ་ནི་ཛཿ ཞེས་པས། སྲིན་པོ་མ་རུ་རྩེ་གཡས་སྤུ་གྲི་དང་གཡོན་ཐོད་ཁྲག་འཛིན་པ་ཡུམ་དང་སྦྱོར་བ། འཁོར་དུ་སྲིན་པོ་མི་ཟན་འབུམ་གྱིས་བསྐོར་བའོ། །ལྷོར་གཤིན་རྗེ་ཕོ་མོ་བསྣོལ་བའི་སྟེང་དུ། ཡ་མ་རཱ་ཛ་ནི་ཛཿ ཞེས་པས་གཤིན་རྗེ་མ་རུ་རྩེ་གཡས་དབྱུག་ཏོ་དང་། གཡོན་ཐོད་ཁྲག་འཛིན་པ་ཡུམ་དང་སྦྱོར་བ། འཁོར་གཤིན་རྗེ་མི་ཟན་འབུམ་གྱིས་བསྐོར་བའོ། །ནུབ་ཏུ་དམུ་བདུད་ཕོ་མོ་བསྣོལ་བའི་སྟེང་དུ། དྷ་ཤ་གྷྀ་ཝ་ཛཿ ཞེས་པས་བདུད་པོ་མ་རུ་རྩེ་གཡས་རལ་གྲི། གཡོན་ཐོད་ཁྲག་དང་ཞགས་པ་འཛིན་པ་ཡུམ་དང་སྦྱོར་བ། འཁོར་དུ་བདུད་པོ་མི་ཟན་འབུམ་གྱིས་བསྐོར་བའོ། །བྱང་དུ་གནོད་སྦྱིན་ཕོ་མོའི་སྟེང་དུ། ཀུ་བེ་རཱ་ཛ་ནི་ཛཿ ཞེས་པས་གནོད་སྦྱིན་མ་རུ་རྩེ་གཡས་བེ་ཅོན་དང་། གཡོན་ཐོད་ཁྲག་དང་ཞགས་པ་འཛིན་པ་ཡུམ་དང་སྦྱོར་བ། འཁོར་གནོད་སྦྱིན་མི་ཟན་འབུམ་གྱིས་བསྐོར་བ། ཡབ་ཡུམ་ཐམས་ཅད་ཤིན་ཏུ་ཁྲོས་པའི་ཆ་ལུགས་ཅན་སྐུ་མདོག་དམར་པོ་དུར་ཁྲོད་ཀྱི་ཆས་ཀྱིས་བརྒྱན་པའོ། །གཙོ་བོའི་ཡན་ལག་བཞི་ལས། མ་དམར་པོ་བཞི་རྩིབས་མཆན་བཞིར་འཕྲོས་པས། སུ་ཏྲི་པ་ལ། ཤར་ལྷོར་མར་ཁུའི་མཚོ་ནང་དུ་བདུད་ཀྱི་གདན་ལ་རྡོ་རྗེ་ཡ་བྱིན་མ་ཞལ་གཅིག་ཕྱག་གཉིས་གཡས་རྡོ་རྗེ་གཡོན་ཐོད་ཁྲག་འཛིན་པ། འཁོར་དུ་བདུད་མོ་འབུམ་གྱིས་བསྐོར་བ། ཡ་བ་ར་ཙིཏྟ། ལྷོ་ནུབ་ཏུ་སྦྲང་རྩིའི་མཚོར་གཟའ་ཡི་གདན་ལ་རྡོ་རྗེ་དེ་བྱིན་མ་ཞལ་གཅིག་ཕྱག་གཉིས་གཡས་རིན་ཆེན། གཡོན་ཐོད་ཁྲག་འཛིན་པའི་འཁོར་དུ་གཟའ་ཡི་བུ་མོ་འབུམ་གྱིས་བསྐོར་བ། ཡོ་གི་ཤྭ་རི། ནུབ་བྱང་ཁྲག་ཞག་གི་མཚོ་ལ་བཙན་གྱི་གདན་ལ་རྡོ་རྗེ་བསྭེ་བྱིན་མ་ཞལ་གཅིག་ཕྱག་གཉིས་གཡས་པདྨ། གཡོན་ཐོད་ཁྲག་འཛིན་པའི་འཁོར་དུ་བཙན་གྱི་བུ་མོ་འབུམ་གྱིས་བསྐོར་བ། ཡ་མ་ཙིཏྟ། བྱང་ཤར་དུ་འོ་མའི་མཚོ་ལ་ཀླུའི་གདན་ལ་རྡོ་རྗེ་ཕག་བྱིན་མ་ཞལ་གཅིག་ཕྱག་གཉིས་གཡས་རྒྱ་གྲམ། གཡོན་ཐོད་ཁྲག་འཛིན་པའི་འཁོར་དུ་ཀླུའི་བུ་མོ་འབུམ་གྱིས་བསྐོར་བ། ཐམས་ཅད་ཀྱང་སྐུ་མདོག་དམར་པོ་དང་ལྡན་པ་ཁྲོ་མོའི་ཆ་ལུགས་ཅན་དུར་ཁྲོད་ཀྱི་ཆས་ཀྱིས་བརྒྱན་པའོ། །གཞན་ཡང་བར་ཁྱམས་ལ་གིང་ཆེན་བཅོ་བརྒྱད། སྐུ་མདོག་དམར་པོ་གཡས་རལ་གྲི་འཕྱར་ཞིང་། གཡོན་ཙིཏྟ་བསྣམས་པ་ཁྲོས་འཁྲུགས་རྔམས་པའི་ཚུལ་ཅན། སྒོ་བཞིར་བསྭེ་ཡི་སྐྱེས་བུ་བཞི། སྐུ་མདོག་དམར་པོ་བསྭེ་ཁྲབ་དང་བསྭེ་རྨོག་གསོལ་ཞིང་བསྭེའི་བྱ་ཁྲལ་ཆིབས་པ། གཡས་ལྕགས་ཀྱུ་ཞགས་པ་ལྕགས་སྒྲོག་དྲིལ་བུ་བསྣམས་ཤིང་།